Ing. **Jozef Klokner** (\* 31. marec 1955, Báhoň) je slovenský regionálny politik, po nežnej revolúcii československý poslanec Snemovne národov a Snemovne ľudu Federálneho zhromaždenia za Kresťanskodemokratické hnutie. V rokoch 2009-2013 bol poslancom Trnavského samosprávneho kraja.

Životopis
---------

Jozef Klokner sa narodil 31. marca 1955 v obci Báhoň. Žije v Trnave. V rokoch 1975-1980 vyštudoval Slovenskú vysokú školu technickú v Bratislave, odbor pozemné stavby. V období rokov 1980-1984 potom pracoval v *Okresnom stavebnom podniku Pezinok* ako projektant a stavbyvedúci. V rokoch 1984-1990 bol zamestnancom Okresného stavebného podniku Trnava ako výrobný inšpektor na odbore riadenia výroby.

### Politické pôsobenie v ČSFR

Klokner patrí medzi zakladajúcich členov strany KDH. V prvých slobodných federálnych voľbách v roku 1990 bol za KDH zvolený do slovenskej časti Snemovne národov FZ(za volebný obvod Západoslovenský kraj). V nasledujúcich federálnych voľbách v roku 1992 prešiel do druhej komory zhromaždenia, keď bol za KDH zvolený do Snemovne ľudu. Vo Federálnom zhromaždení zotrval do zániku Československa v decembri 1992. V parlamente pôsobil v branno-bezpečnostnom výbore.

### Pracovný život

Následne pracoval ako živnostník a v rokoch 1993-1994 bol konateľom dcérskej spoločnosti podniku Hydrostav Bratislava. V rokoch 1994-1997 pracoval pre firmu Biotech Trnava ako obchodno-ekonomický manažér a v rokoch 1997-2003 vo firme SMM Trnava na poste zástupcu riaditeľa pre marketing. V období rokov 2004-2006 bol prednostom Krajského úradu pre cestnú dopravu a pozemné komunikácie v Trnave. V rokoch 2006-2007 sa vrátil do súkromného sektoru ako pracovník firmy EKZ Hlohovec pre technickú a inžiniersku prípravu stavieb. V období rokov 2007-2008 bol nezamestnaný, potom v rokoch pracoval ako inžiniersky pracovník vo firme Pro Vita Nova Trnava. Od roku 2010 bol prednostom obvodného úradu v Trnave.

### Politické pôsobenie na Slovensku

Klokner bol aktívny v celoštátnej, regionálnej aj komunálnej politike. Vo voľbách do orgánov VÚC v roku 2005 kandidoval za KDH s podporou SDKÚ a DS na post predsedu Trnavského samosprávneho kraja. Prvé kolo vyhral, keď získal 20 309 hlasov (33,10 %). V druhom kole volieb však prehral s kandidátom HZDS Tiborom Mikušom, keď získal iba 18 762 hlasov (45,25 %). V krajských voľbách v roku 2009 bol za KDH zvolený za poslanca Trnavského kraja.

V parlamentných voľbách na Slovensku v roku 2010 neúspešne kandidoval do NR SR za KDH na 63. mieste kandidátnej listiny. Rovnako tak neúspešně kandidoval v parlamentných voľbách v roku 2012 za KDH zo 69. miesta. Klokner povedal, že zo strany KDH vystúpil ku koncu roku 2011 pre "názorové rozdiely na realizáciu politiky pre ľudí v praxi a vydal sa vlastnou cestou - pomáhať slušným ľuďom".

V roku 2014 kandidoval ako nezávislý kandidát v komunálnych voľbách na post primátora mesta Trnava. Vo voľbách však neuspel, skončil na štvrtom mieste, keď získal len 394 hlasov (2,16 %). So 616 hlasmi však bol zvolený za mestského poslanca.

V roku 2019 vstúpil do strany Anny Záborskej Kresťanská únia. V parlamentných voľbách vo februári 2020 kandidoval do NR SR ako kandidát KÚ na kandidátnej listine hnutia OĽANO zo 132. miesta.

Osobný život
------------

Jozef Klokner je ženatý, má tri deti. Žije v Trnave.

Referencie
----------

1. ↑   psp.cz, [cit. 2020-02-14]. Dostupné online. Archivované 2016-03-05 z originálu.
2. 1 2 3   *životopis Ing. Jozef Klokner* [online]. vladimirbutko.sk, [cit. 2012-08-08]. Dostupné online. [nefunkčný odkaz]
3. 1 2   *Ing. Jozef Klokner* [online]. osobnosti.sk, [cit. 2012-08-08]. Dostupné online. Archivované 2016-03-05 z originálu.
4. ↑   *jmenný rejstřík* [online]. Poslanecká snemovňa Parlamentu Českej republiky, [cit. 2012-08-08]. Dostupné online. (česky)
5. ↑  KERN, Miroslav. O druhé kolá župných volieb nie je záujem, rušiť ich neplánujú. *SME* (Bratislava: Petit Press), 2013-11-07. Dostupné online [cit. 2020-02-14]. ISSN 1335-4418.
6. ↑   *Kresťanskodemokratické hnutie (KDH)* [online].. Dostupné online.
7. ↑   *Voľby do Národnej rady Slovenskej republiky* [online]. Bratislava: Štatistický úrad SR, [cit. 2020-02-14]. Dostupné online. Archivované 2012-07-01 z originálu.
8. 1 2 3  TASR. KLOKNER: Chcem byť primátorom zmierenia, nie arogancie. *teraz.sk* (Bratislava: TASR), 2014-11-03. Dostupné online [cit. 2020-02-14].
9. 1 2   *Komunálne voľby 2014 na Slovensku* [online]. vysledkyvolieb.sk, [cit. 2020-02-14]. Dostupné online.
10. ↑   *Ing. Jozef Klokner* [online]. krestanskaunia.sk, [cit. 2020-02-14]. Dostupné online. Archivované 2020-06-15 z originálu.

Externé odkazy
--------------

* Jozef Klokner v parlamente ČSFR Archivované 2016-03-05 na Wayback Machine